31.05.2011 21:29  Kadri Kukk   Hetkel ELis kehtivate reeglite järgi peab 40% sigaretipaki pealispinnast moodustama hoiatus, mis juhib tähelepanu suitsetamisega seotud terviseriskile. Seitsmes liikmesriigis on suitsupakkidel ka pilthoiatused, vahendas "Aktuaalne kaamera".    Euroopa Komisjoni  kõneisiku Frederic Vincenti sõnul küsis Euroopa Komisjon konsultatsioonide käigus asjaosalistelt, kas nn valge pakendi idee on mõistlik või mitte. Valge pakend on praegu rakendumas Austraalias.    MTÜ Suitsuvaba partnerlus direktor Florence Berteletti tõi näite Uruguayst, kus pilthoiatus katab 80% paki pealispinnast. "Siiski on ka sellel pakendil logo, mis on atraktiivne noortele. Nad näitavad logo enda juures ja see on seotud staatusega. Me tahaksime, et noored ei identifitseeriks end tubakatoodetega."    Tubakatööstus kaitseb logode jäämist pakenditele põhjendusega, et kui logosid ei ole, saab uue hoo sisse salasigarettide tootmine.    Euroopa Kaubamärgi Assotsiatsiooni president Annick Mottet Haugaard ütles, et kui riik tahab midagi keelata, siis keelaku kogu toode. "Sellisel juhul ei tohiks lubada ka kaubamärgi registreerimist ja kasutamist. See on selge vaade. Kardame, et see ettepanek võib olla esimene samm intellektuaalse omandi õiguste vastu. Sama võib järgneda  alkoholitoodetele, toiduainetele," ütles Haugaard.    Kui Komisjon teeb ettepaneku kehtestada valge pakend, siis peavad selle heaks kiitma ka Euroopa Parlament ja liikmesriigid.